DECRETO 358/2009, do 9 de xullo, polo que se fixan os prezos correspondentes aos estudos conducentes á obtención de títulos oficiais no ensino universitario para o curso 2009-2010.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 22/07/2009

A Lei orgánica 6/2001, do 21 de decembro (BOE do 24 de decembro), de universidades, modificada pola Lei orgánica 4/2007, do 12 de abril, establece no seu artigo 81.3º b) que corresponde á comunidade autónoma fixar as taxas académicas polos estudos conducentes á obtención de títulos oficiais no ensino universitario, dentro dos límites que a nivel estatal estableza a Conferencia Xeral de Política Universitaria. Para os restantes estudos serán fixados polo consello social da respectiva universidade, de acordo co disposto no artigo 81.3º c) da citada lei orgánica, e no artigo 4 e) da Lei 1/2003, do 9 de maio, dos consellos sociais do sistema universitario de Galicia.
A Lei 8/1989, do 13 de abril (BOE do 15 de abril), de taxas e prezos públicos, outorga ás referidas taxas a consideración de prezos públicos. Pola súa parte a Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, establece no seu artigo 43 o que se entende por prezos públicos.
Neste contexto normativo, este decreto fixa os importes que pagará o alumnado polos estudos conducentes á obtención de títulos de carácter oficial e validez nacional no ensino universitario, dentro dos límites que fixe a Conferencia Xeral de Política Universitaria, que este ano, na sesión celebrada o 2 de xuño de 2009, fixou para o curso 2009-2010 o límite mínimo de aumento dos prezos académicos e demais dereitos polos estudos conducentes á obtención de títulos universitarios oficiais na porcentaxe de incremento do IPC, definido no período que vai do 30 de abril de 2008 ao 30 de abril de 2009, e o límite máximo no IPC incrementado en 4 puntos. O rango dos prezos públicos dos másters manterase inveriable respecto ao aplicado no curso 2008-2009. Excepcionalmente as comunidades autónomas poderán modificar o límite superior dos prezos públicos dos novos estudos universitarios de posgrao regulados polo Real decreto 1393/2007, do 29 de outubro, ata un máximo equivalente ao 30% do custo.
Tendo en conta as previsións macroeconómicas xerais para Galicia, e a distinción entre ensinanzas renovadas, non renovadas e de grao, así como a diferenza entre o prezo da primeira matrícula fronte ao prezo da segunda e terceira e sucesivas matrículas, e ao abeiro do establecido no artigo 47 da Lei de Galicia 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, cómpre fixar os prezos correspondentes ao ano académico 2009-2010 polos estudos universitarios conducentes a títulos oficiais, mantendo os prezos do curso 2008-2009, é dicir, un incremento do 0%.
De conformidade co exposto, por proposta do conselleiro de Educación e Ordenación Universitaria, no exercicio da facultade outorgada polo artigo 34 da Lei 1/1983, do 22 de febreiro, de normas reguladoras da Xunta e da súa Presidencia, modificada pola Lei 11/1988, do 20 de outubro, e pola Lei 2/2007, do 28 de marzo, do traballo en igualdade das mulleres de Galicia, co informe do Consello Galego de Universidades, logo de deliberación do Consello da Xunta de Galicia na súa reunión do día nove de xullo de dous mil nove,
DISPOÑO:
Artigo 1º.-Ámbito de aplicación.
1. Os prezos que se pagarán no curso 2009/2010 polos estudos conducentes á obtención de títulos oficiais no Sistema Universitario de Galicia son os establecidos segundo as normas deste decreto e na contía que se sinala no seu anexo.
2. O importe dos prezos por estudos conducentes a títulos ou diplomas que non teñan carácter oficial será fixado nas universidades galegas polo seu respectivo consello social, de conformidade co establecido no artigo 81.3º c) da Lei orgánica 6/2001, de universidades, e pola Lei 1/2003, do 9 de maio, dos consellos sociais do sistema universitario de Galicia, no seu artigo 4 e).
Artigo 2º.-Modalidades de matrícula.
1. Ensinanzas non renovadas. Os prezos públicos establecidos no número 1.1 da tarifa primeira do anexo deste decreto poderán aboarse por curso completo ou por materias. As materias poderán ser anuais ou cuadrimestrais, de acordo co establecido pola universidade, en función do número de horas lectivas que figure nos plans de estudos. O importe do prezo aplicable para as materias cuadrimestrais será a metade do establecido para as anuais.
2. Ensinanzas renovadas. No caso de ensinanzas renovadas os prezos públicos establecidos no número 1.2 da tarifa primeira do anexo deste decreto deberán aboarse por materias. O importe das materias calcularase de conformidade co número de créditos asignado a cada unha delas e o prezo establecido para o crédito.
3. Ensinanzas de grao adaptadas ao Espazo Europeo de Ensino Superior. Os prezos públicos que se aboarán pola matrícula son os establecidos no número 1.3 da tarifa primeira do anexo. A liquidación dos prezos farase en función do número de créditos en que se realice a matrícula.
4. Cando un alumno/a se matricule nunha mesma materia ou disciplina por segunda vez, o importe correspondente á devandita disciplina verase incrementado nun 15% respecto da primeira matrícula.
5. Cando un alumno/a se matricule nunha mesma materia ou disciplina por terceira vez, o importe correspondente á devandita disciplina verase incrementado nun 35% respecto da primeira matrícula.
6. Cando un alumno/a se matricule nunha mesma materia ou disciplina por cuarta ou posteriores veces, o importe correspondente á devandita disciplina verase incrementado nun 50% respecto da primeira matrícula.
Artigo 3º.-Matrícula de materias soltas.
1. Cando o alumnado se matricule de materias soltas, o importe do prezo establecido para cada unha delas, no caso das ensinanzas non renovadas, será diferente segundo que o curso a que corresponda estea constituído por menos de sete materias anuais ou por sete ou máis materias anuais. Para estes efectos unha disciplina anual será equivalente a dúas cuadrimestrais.
2. Non obstante o establecido nos artigos anteriores, o alumnado que comece os seus estudos de ensinanzas renovadas, non renovadas ou de grao deberá matricularse do primeiro curso completo, coa excepción dos casos en que sexan validadas materias do dito primeiro curso, caso en que os prezos son os establecidos no artigo 8º.
Artigo 4º.-Matrícula en créditos de libre elección.
Os créditos correspondentes a libre elección serán aboados de acordo coa tarifa establecida para a titulación que se pretende obter, con independencia do departamento ou centro onde se cursen os ditos créditos.
Artigo 5º.-Programas oficiais de posgrao.
Os prezos que se aboarán pola matrícula en másters e doutoramento son os establecidos no número 1.4 da tarifa primeira do anexo. Excepcionalmente, naqueles másters que requiran custos moi elevados para o seu desenvolvemento, a comunidade autónoma poderá autorizar un incremento de ata un máximo do 30% do custo do máster, logo de informe que xustifique a excepcionalidade.
A liquidación dos prezos farase en función do número de créditos en que se realice a matrícula. As universidades poderán establecer un número mínimo de créditos para a formalización da matrícula, así como estruturala por módulos ou por materias.
Artigo 6º.-Pagamento dos prezos públicos.
O prazo para o pagamento dos prezos públicos será o fixado na resolución reitoral da correspondente universidade.
O feito de non facer efectivo o pagamento dos prezos públicos universitarios ou de calquera dos seus fraccionamentos nos prazos establecidos na resolución reitoral poderá comportar a exixencia dos importes correspondentes polo procedemento de constrinximento sobre o patrimonio do obrigado ao pagamento, consonte a normativa vixente.
Artigo 7º.-Centros adscritos.
O alumnado dos centros adscritos aboará á universidade, en concepto de expediente académico e de proba de avaliación, o 25% dos prezos establecidos na tarifa primeira do anexo, sen prexuízo do establecido no correspondente convenio que o dito centro teña coa respectiva universidade. Os demais prezos aboaranse na contía íntegra prevista.
Artigo 8º.-Adaptación a novos plans de estudo, validación de estudos, recoñecemento e transferencia de créditos, e acreditación de competencias nos programas oficiais de posgrao.
1. A adaptación de estudos, regulada polo Acordo do 25 de outubro de 2004, do Consello de Coordinación Universitaria, polo se establecen os criterios xerais a que se axustarán as universidades en materia de validación e adaptación de estudos, é o acto administrativo polo cal se recoñece validez académica aos estudos conducentes á obtención dunha mesma titulación oficial e cursados consonte un plan de estudos. Esta adaptación será gratuíta se provén de centros públicos. No caso de centros non públicos ou centros estranxeiros, aboarase á universidade o 25% dos prezos establecidos na tarifa primeira do anexo.
2. A validación de estudos, regulada polo Acordo de 25 de outubro de 2004, do Consello de Coordinación Universitaria, polo cal se establecen os criterios xerais a que se axustarán as universidades en materia de validación e adaptación de estudos, é o acto administrativo polo cal se recoñece validez académica aos estudos conducentes á obtención doutra titulación oficial distinta á cursada, debendo aboar sempre á universidade o 25% dos prezos establecidos na tarifa primeira do anexo.
3. O recoñecemento de créditos, regulado polo Real decreto 1393/2007, polo cal se establece a ordenación das ensinanzas universitarias oficiais, é a aceptación por unha universidade dos créditos que, sendo obtidos nunhas ensinanzas oficiais na mesma ou noutra universidade, son computados noutras distintas para efectos da obtención dun título oficial. Este recoñecemento será gratuíto para os créditos conducentes á obtención dunha mesma titulación oficial e cursados consonte un plan de estudos e que provén de centros públicos. Esta mesma consideración se estenderá aos estudos cursados en titulacións que por transformación son substituídas polas novas de grao.
No caso de créditos conducentes á obtención doutra titulación oficial distinta á cursada, deberán aboar á universidade o 25% dos prezos establecidos na tarifa primeira do anexo.
4. A transferencia de créditos, regulada polo Real decreto 1393/2007, polo cal se establece a ordenación das ensinanzas universitarias oficiais, implica que, nos documentos académicos oficiais acreditativos das ensinanzas seguidas por cada estudante, se incluirán a totalidade dos créditos obtidos en ensinanzas oficiais cursadas con anterioridade, na mesma ou noutra universidade, que non conduciron á obtención dun título oficial. Esta transferencia será gratuíta se provén de centros públicos. No caso de centros non públicos ou centros estranxeiros, aboarse á universidade 30  en concepto de gastos de xestión.
5. Nos programas oficiais de posgrao, os prezos que se aboarán pola acreditación de competencias serán o 25% dos prezos establecidos no anexo.
Artigo 9º.-Bolsas.
De conformidade co establecido no Real decreto 1721/2007, do 21 de decembro (BOE do 17 de xaneiro de 2008), polo cal se establece o réxime das bolsas e axudas ao estudo personalizadas, o alumnado que reciba unha bolsa de estudos con cargo aos orzamentos xerais do Estado non estará obrigado a pagar o prezo polos servizos académicos.
Artigo 10º.-Matrículas de honra.
As bonificacións correspondentes á aplicación de unha ou varias matrículas de honra levaranse a cabo logo de facer o cálculo do importe total da matrícula e, no caso das ensinanzas renovadas ou de grao, aplicaranse ao número de créditos correspondentes á disciplina ou materias en que obtivo a matrícula de honra.
O alumnado con matrícula de honra global en 2º curso de bacharelato con premio extraordinario no bacharelato ou no ciclo superior de formación profesional terá dereito, durante o primeiro ano e por unha soa vez, á exención total do pagamento dos prezos públicos por matrícula.
Artigo 11º.-Familias numerosas.
Quedan exentos do pagamento polos servizos académicos regulados neste decreto os alumnos/as que teñan recoñecida a condición de membro de familia numerosa de categoría especial. Terán unha exención do 50% os alumnos/as que teñan recoñecida a condición de membro de familia numerosa de categoría xeral.
A condición de familia numerosa acreditarase mediante documento expedido pola administración autonómica competente, que deberá estar vixente no prazo de matrícula fixado por cada universidade.
Artigo 12º.-Discapacidade.
Quedan exentos do pagamento polos servizos académicos regulados neste decreto os alumnos/as que teñan recoñecido un grao de minusvalidez igual ou superior ao 33%, que deberá estar vixente no prazo de matrícula fixado por cada universidade.
Artigo 13º.-Vítimas de actos terroristas.
Quedan exentos do pagamento polos servizos académicos regulados neste decreto os alumnos/as vítimas de actos terroristas ou que sexan fillos/as ou cónxuxes non separados legalmente de falecidos ou feridos en actos terroristas.
A condición de vítima de acto terrorista acreditarase de conformidade co disposto no artigo 4 bis, número 3º, da Lei 32/1999, do 8 de outubro, de solidariedade coas vítimas do terrorismo, que deberá presentarse, necesariamente, no prazo de matrícula fixado por cada universidade para que teña eficacia, segundo dispón o artigo 5.2º da mesma lei.
Artigo 14º.-Violencia de xénero.
Quedan exentos do pagamento polos servizos académicos regulados neste decreto, os alumnos/as que sufran violencia de xénero. Tamén quedarán exentos no caso de que sexan os seus proxenitores os que a sufran.
A situación de violencia de xénero acreditarase por calquera das seguintes formas:
a) Certificación da orde de protección ou da medida cautelar, ou testemuño ou copia autenticada polo/a secretario/a xudicial da propia orde de protección ou da medida cautelar.
b) Sentenza de calquera orde xuridiscional que declare que a muller sufriu violencia de xénero.
c) Certificación dos servizos sociais e/ou sanitarios da Administración pública autónomica ou local.
d) Certificación dos servizos de acollida da Administración pública autonómica ou local.
e) Informe do Ministerio Fiscal que indique a existencia de indicios de violencia.
f) Calquera outro que se estableza regulamentariamente.
Artigo 15º.-Materias sen docencia.
No caso das materias de plans de estudos con dereito a exame pero nas cales non se imparte xa docencia, pagarase por crédito ou disciplina, segundo corresponda, o 25% dos prezos da tarifa ordinaria.
Disposición derradeira
Este decreto entrará en vigor o mesmo día da súa publicación no Diario Oficial de Galicia.
Santiago de Compostela, 9 de xullo de 2009.
Alberto Núñez Feijóo
Presidente
Jesús Vázquez Abad
Conselleiro de Educación y Ordenación Universitaria
Ver referencia pdf "14200D002P006.PDF"
Epígrafe A):
*Máster e doutoramentos das áreas de ciencias experimentais/da saúde/ensinanzas técnicas.
Máster en acuicultura.
Máster en aplicacións de procesamento de sinal en comunicacións.
Máster en asistencia e investigación sanitaria.
Máster en atención sanitaria, xestión e coidados.
Máster en ciencia e tecnoloxía agroalimentaria.
Máster en ciencia e tecnoloxía ambiental.
Máster en ciencia e tecnoloxía das industrias lácteas.
Máster en consultoría de software libre.
Máster en enerxía e sustentabilidade.
Máster en enerxías renovables e sustentabilidade enerxética.
Máster en enxeñaría ambiental.
Máster en enxeñaría biotecnolóxica.
Máster en enxeñaría da auga.
Máster en enxeñaría da edificación e construcións industriais.
Máster en enxeñaría e tecnoloxía industrial.
Máster en enxeñaría marítima.
Máster en enxeñaría matemática.
Máster en enxeñaría naval e oceánica.
Máster en enxeñaría para o medio rural.
Máster en enxeñaría de soldadura.
Máster en física aplicada.
Máster en fotónica e tecnoloxías do láser.
Máster en informática.
Máster en investigación en ciencias da visión.
Máster en neurociencia.
Máster en nutrición.
Máster en optometría avanzada.
Máster en prevención en riscos laborais.
Máster en psicoxerontoloxía.
Máster en química ambiental e fundamental.
Máster en química avanzada.
Máster en química orgánica.
Máster en rehabilitación arquitectónica.
Máster en seguranza integral na industria.
Máster en técnicas estatísticas.
Máster en tecnoloxías da información e comunicacións en redes móbiles.
Máster en técnoloxías e procesos na industria do automóbil.
Máster en theorethical chemistry and computational modelling.
Máster en urbanismo: planos e proxectos do territorio á cidade.
Máster en xerontoloxía.
Máster en xestión e investigación da discapacidade e a dependencia.
Doutor en acuicultura.
Doutor en ciencia e tecnoloxía agroalimentaria.
Doutor en ciencia e tecnoloxía química.
Doutor en ciencias da saúde.
Doutor en ciencias da visión.
Doutor en comunicacións multimedia.
Doutor en economía e empresa.
Doutor en en comunicacións multimedia.
Doutor en enerxías renovables e sustentabilidade enerxética.
Doutor en enxeñaría biotecnolóxica.
Doutor en enxeñaría marítima.
Doutor en estatística e investigación operativa.
Doutor en física aplicada.
Doutor en fotónica e tecnoloxías do láser.
Doutor en métodos matemáticos e simulación numérica en enxeñaría e ciencias aplicadas.
Doutor en neurociencia.
Doutor en psicoxerontoloxía.
Doutor en química ambiental e fundamental.
Doutor en química teórica e modelización computacional.
Doutor en xerontoloxía.
E outros máster universitarios ou doutoramentos que poidan ser autorizados para implantarse no curso 2009/2010
Epígrafe B):
*Másters e doutoramentos das áreas das ciencias sociais e xurídicas/humanidades.
Máster en asesoramento xurídico empresarial.
Máster en banca e finanzas.
Máster en comercio internacional.
Máster en contabilidade e finanzas.
Máster en creación, dirección e innovación na empresa.
Máster en dereito urbanístico e do medio ambiente.
Máster en dereito: especialidade en estudos da Unión Europea.
Máster en desenvolvemento rexional e integración económica.
Máster en dirección de empresa familiar.
Máster en dirección de proxectos.
Máster en dirección e planificación do turismo.
Máster en dirección integrada de proxectos.
Máster en edición.
Máster en educación, xénero e igualdade.
Máster en estudos de xénero.
Máster en estudos teóricos e comparados da literatura e da cultura.
Máster en historia contemporánea.
Máster en intervención logopédica na infancia e na adolescencia.
Máster en intervención multidisciplinar na diversidade en contextos educativos.
Máster en intervención na discapacidade e na dependencia.
Máster en lingua e usos profesionais: español/galego/inglés.
Máster en lóxica e filosofía da ciencia.
Máster en migracións internacionais: investigación, políticas migratorias e mediación intercultural.
Máster en políticas comunitarias e cooperación territorial.
Máster en políticas lingüística e planificación da lingua galega.
Máster en servizos culturais.
Máster en xestión do desenvolvemento sustentable.
Máster en xestión e dirección laboral.
Máster en xestión e políticas públicas.
Máster mundus crossways in european humanities.
Doutor en desenvolvemento rexional e integración económica.
Doutor en dirección e planificación do turismo.
Doutor en educación, xénero e igualdade.
Doutor en estudos de xénero.
Doutor en história contemporánea.
Doutor en lóxica e filosofía da ciencia.
Doutor en saúde, discapacidade, dependencia e sociedade.
Doutor en tecnoloxías da información e comunicacións en sistemas de telecomunicación.
Doutor en teoría da literatura e literatura comparada.
Doutor en urbanismo: planos e proxectos do territorio á cidade.
Doutor en xestión e dirección laboral.
E outros másters universitarios ou doutoramentos que poidan ser autorizados para implantarse no curso 2009/2010.
Ver referencia pdf "14200D002P006.PDF"
Ver referencia pdf "14200D003P012.PDF"